В XIX век Кърджалиево е село в Солунска каза на Османската империя. Според статистиката на Васил Кънчов („Македония. Етнография и статистика“) от 1900 година "Кърджалиево (Кърджаларъ)" брои 250 жители българи и 35 цигани. Според Христо Силянов след Илинденското въстание в 1904 година цялото село минава под върховенството на Българската екзархия. По данни на секретаря на екзархията Димитър Мишев („La Macédoine et sa Population Chrétienne“) в 1905 година в "Кърджалево" (Kirdjalevo) има 320 жители българи екзархисти. Според гръцки източници селото е върнато към Цариградската патриаршия от гръцките чети на капитаните Гоно Йотов и Константинос Буковалас. В края на XIX век в селото се заселват малко власи.